次韻周秀實見寄長篇
作者：王洋
朝代：宋

paragraphs: 當年識君恨不早，麗句清髙人縹緲。
有如商律變初秋，慢綠夭紅俱一掃。
自親蘭社襲餘芳，歸熱寒爐陋昏棗。
乃知形骨縱龍鍾，勝處精神不衰老。
我辭官下曾幾時，囊甑雖貧未空倒。
女兒索嫁金無餘，錄過知難坐丘嫂。
人言貴賤在天公，饑飽更須關富媪。
是事姑置無相聞，瓜蓏分區竹有孫。
暑風長養遠林密，雨腳幷合前溪渾。
傷心事慮漸消省，胡不俯仰隨欣欣。
有時放意枕書臥，亦復倚杖看荷翻。
殷勤不如偶相遇，過我思同明月尊。
世間明月向人好，丞不負余余負君。